वास्तविक कृषक पहिचान गरिदिन आग्रह
रेसुङ्गा नगरपालिका–३ का बाख्रापालक कृषक नवीन बस्नेतले वास्तविक कृषक पहिचान गरी किसान सूचीकरण गर्न आग्रह गर्नुभएको छ ।
तिलाचन पाण्डेतम्घास, असोज १६ गते । रेसुङ्गा नगरपालिका–३ का बाख्रापालक कृषक नवीन बस्नेतले वास्तविक कृषक पहिचान गरी किसान सूचीकरण गर्न आग्रह गर्नुभएको छ ।वास्तविक कृषकले भन्दा पनि झोले कृषकहरूले अनुदान लिने भएकाले वास्तविक किसानहरू सधैँ मर्कामा परेको भन्दै वास्तविक किसान पहिचान गरेर अनुदान दिनुपर्ने उहाँको भनाइ छ  । भेटेरिनरी  अस्पताल तथा पशुसेवा विज्ञ केन्द्र गुल्मीले चालु आर्थिक वर्षको कार्यक्रम सार्वजनिकीकरणमा स्थानीय सरकार, प्रदेश सरकार र सङ्घीय सरकार मातहतका कार्यालयहरूले वास्तविक किसान सूचीकरण गरेर मात्रै अनुदान दिनुपर्ने बताउनुभयो ।सत्यवती गाउँपालिका–४ का डिल्ली भट्टराईले युवाहरूलाई स्वदेशमा नै टिकाई राख्ने गरी कार्यक्रम बनाउन र सोही अनुसारका कार्यक्रम ल्याउन आग्रह गर्नुभयो । पछिल्लो समयमा युवाहरू बिदेसिने क्रम बढ्दो भएकाले त्यसलाई रोक्न र युवाहरूलाई स्वदेशमानै कृषि र पशुपालनको माध्यमबाट दीर्घकालीन रूपमा टिकाई राख्नुपर्नेमा जोड दिनुभयो ।कृषक डिलप्रसाद पन्थीले उत्पादनमा आधारित अनुदान वितरण गरेमा मात्र वास्तविक किसानलाई राहत मिल्ने बताउनुभयो । उत्पादनमा आधारित अनुदान वितरण नभएमा वास्तविक किसान मर्कामै पर्ने र झोले किसानलाई राहत मिल्ने उहाँको भनाइ छ । यसका साथै कार्यालयले अनुगमनलाई प्रभावकारी बनाएमा पनि झोले र राजनीतिक आडमा अनुदान लिनेको केही मात्रामा भए पनि कमी हुने सहभागीहरूले बताएका छन् ।रेसुङ्गा नगरपालिकाका नगरप्रमुख खिलध्वज पन्थीले पछिल्लो समयमा सबै क्षेत्रमा निराशा छाएको भन्दै निराशालाई आशामा परिणत गर्ने गरी काम गर्नुपर्नेमा जोड दिनुभयो । उहाँले युवाहरूलाई कृषि र पशुपालनको माध्यमबाट व्यवसायीक रूपमा स्वदेशमानै टिकाई राख्ने गरी तीन वटै सरकारहरूले कार्यक्रम ल्याउनुपर्ने बताउनुभयो । नगरपालिकाले व्यवसायीक रूपमा कृषि र पशुपालन गर्नेहरूका लागि सीप र अनुदान दिने जस्ता कार्यक्रमहरू अगाडि बढाएको बताउनुभयो ।जिल्ला समन्वय समिति गुल्मीका प्रमुख दोर्ण खत्रीले कार्यालयहरूले दैनिक कार्यातालिका बनाएर किसानका समस्याहरू समाधान गर्नुपर्नेमा जोड दिनुभयो ।लुम्बिनी प्रदेशका प्रदेश सभा सदस्य डिल्लीराज भुसालले युवाहरूलाई कृषि र पशुपालनका साथै पर्यटनसङ जोडेर लैजानुपर्नेमा जोड दिनुभयो । प्रदेश सभामा आफूले यस विषयलाई प्राथमिकता साथ आवाज उठाउने र बजेट विनियोजनमा सहयोग गर्ने बताउनुभयो ।भेटेरिनरी अस्पताल तथा पशुसेवा विज्ञ केन्द्र गुल्मीका प्रमुख हुमकान्त पाण्डेयले यस आर्थिक वर्षमा चार करोड ९६ लाख ५८ हजार रुपियाँको कार्यक्रम सार्वजनिक गर्नुभएको थियो । कार्यक्रममा खाद्य तथा पोषण सुरक्षा, स्मार्ट कृषि गाउँ, मत्स्य विकास तथा प्रवर्द्धन, पशुपन्छी स्रोत प्रविधि सेवा, पशुस्वास्थ्य नियमन र पशुसेवा विभाग सशर्त अनुदान जस्ता कार्यक्रमहरू रहेको पाण्डेयले जानकारी दिनुभयो ।